Bahrainin Grand Prix 2021

Bahrainin Grand Prix 2021 (virallisesti Formula 1 Gulf Air Bahrain Grand Prix 2021) oli Formula 1 -kauden  avausosakilpailu, joka ajettiin 28. maaliskuuta Bahrainin moottoriradalla Sakhirissa Bahrainissa.

Viikonlopun aikataulu ja sää

Vapaat harjoitukset 
Kaudeksi 2021 vapaiden harjoitusten kestoa lyhennettiin 90 minuutista tunnin pituiseksi, minkä seurauksena radalla kiersi enemmän autoja kerrallaan. Red Bull ajoi korkeammalla auton takapään pohjaratkaisulla menettääkseen vähemmän autoa maahan painavaa pitovoimaa eli downforcea. Red Bullin Max Verstappen oli ensimmäisten vapaiden harjoitusten nopein. Hän oli myös toisten ja kolmansien vapaiden harjoitusten nopein.

Verstappenin tallikaveri Sergio Pérez sen sijaan joutui totuttelemaan uuden tallinsa toimintaan, eikä mielestään pystynyt vielä ajamaan autoa maksimisuorituksellaan. Myös Sebastian Vettelillä oli paljon opettelemista uuden tallinsa Aston Martinin autosta ja hänen vertailukohteekseen tuli paluun F1-sarjaan tehnyt Fernando Alonso, jonka Alpine jäi Vettelin ajasta vain sekunnin tuhannesosan verran. Alfa Romeo Racingin Kimi Räikkösen harjoitukset menivät pieleen, kun hän pyörähti radalla, osui ratavalliin ja rikkoi autonsa etusiiven. Haas-talli asetti tulokaskuljettajilleen Mick Schumacherille ja Nikita Mazepinille tavoitteiksi ajaa mahdollisimman paljon kierroksia ja päästä kilpailussa maaliin asti. Mazepin pyörähti harjoitusten aikana, mikä hänen mielestään johtui autonsa tasapaino-ongelmista. Mazepinin pyörähtämiset jatkuivat myös kolmansissa vapaissa harjoituksissa.

Red Bullin tavoin merkittävää kehitystyötä esitteli McLaren, kun Lando Norris oli toisten vapaiden harjoitusten toiseksi nopein, vaikka hänen mielestään auto oli vaikeasti ajettava tasapaino-ongelmien vuoksi. Kolmansissa vapaissa harjoituksissa olosuhteet muuttuivat erittäin lämpimiksi ja tuulisiksi. Ferrari päätti jättää väliin pehmeällä seoksella ajamisen ja keskittyi kovemman seoksen aikoihin. Hallitsevalla mestaritalli Mercedeksellä puolestaan tilanne oli kaksijakoinen, kun Lewis Hamilton koki tallin auton kehittyneen talvitesteistä, mutta Valtteri Bottaksen mielestä auto ei ollut auton takaosan tasapainotuksen vuoksi useamman nopean kierroksen ajamiseen soveltuva.

Aika-ajot 
Aika-ajojen ensimmäisessä osiossa Vettelin nopeimman aikakierroksen yrittäminen epäonnistui, kun Mazepin aiheutti pyörähtämisellään keltaiset liput radalle. Vettel joutui aika-ajojen jälkeen tuomariston tutkittavaksi, koska hän ei noudattanut nopeussääntöjä keltaisten lippujen aikana. Mazepinin mukaan pyörähtämiset radalla johtuivat hänen autonsa jarruviasta. Ferrarin Carlos Sainzin auton voimayksikköön iski tekninen vika, mutta hän pystyi jatkamaan aika-ajojen viimeiseen osioon asti ja sijoittui kahdeksanneksi. AlphaTaurin tulokaskuljettaja Yuki Tsunoda ajoi toiseksi ensimmäisessä osiossa, mutta hän karsiutui kolmannesta osiosta, koska ei saanut kovempaa rengasseosta toimimaan kunnolla. Red Bull teki virhearvion Pérezin kohdalla, kun kovemmalla rengassarjalla ajettu kierrosaika ei riittänyt jatkoon viimeiseen osioon. Tallikaveri Verstappen ajoi paalupaikalle ennen Hamiltonia ja Bottasta.

Kilpailu 
Pérezin autoon vaihdettiin aika-ajojen jälkeen uusi energianvarastointijärjestelmä ja hallintalaitteiden elektroniikkaosat, mutta hän ei saanut lähtöruuturangaistusta kilpailuun. Kilpailun lämmittelykierroksella hänen autoon tullut tekninen vika sammutti moottorin, mutta hän onnistui käynnistämään auton uudelleen, lähti kilpailuun varikkosuoralta ja onnistui ohittamaan muita kuljettajia sijoittuen lopputuloksissa viidenneksi. Haasille kilpailu oli haastava, kun Mazepinin kilpailu päättyi avauskierroksella kylmien renkaiden ja liiallisen kaasupolkimen käytön vuoksi ulosajoon ja Schumacher puolestaan pyörähti uusintalähdössä pudoten lopulta viimeiselle maaliin asti ajaneelle sijalle. Pierre Gasly menetti sijoituksia uusintalähdössä, kun McLarenin Norris ja Daniel Ricciardo ohittivat hänet. Ricciardon auton pohjalevy vaurioitui ohituksen aikana, kun Gasly osui siihen ja aiheutti samalla Gaslyn etusiiven rikkoutumisen. Myöhemmin Gasly keskeytti kilpailun. Alfa Romeo Racingin kuljettajien Räikkösen ja Antonio Giovinazzin kilpailuvauhti oli parempaa viime vuoden kilpailuun verrattuna ja he jäivät muutaman sekunnin verran pistesijoista.

Paluun F1-sarjaan tehnyt Alonso joutui ensimmäistä kilpailuaan ajavan Tsunodan ohittamaksi 25. kierroksella, minkä jälkeen Tsunoda ajoi varmalla ajolla kiinni muita kuljettajia ja onnistui vielä ohittamaan viimeisellä kierroksella Aston Martinin Lance Strollin sijoittuen pistesijoille yhdeksänneksi. Strollin vahvasti alkanut kilpailu päättyi hankalan kovemman rengasseoksen myötä kymmenenteen sijaan, joka oli samalla Aston Martinin ensimmäinen MM-piste F1-sarjassa. Alonso kävi Tsunodan ohituksen jälkeen Sainzin ja Vettelin kanssa omaa taisteluaan viimeisistä pistesijoituksista, kunnes Alonso keskeytti auton ylikuumenemisen aiheuttamaan jarruvikaan. Tallikaveri Esteban Oconin kilpailu meni pilalle, kun Vettel kolaroi hänen kanssa ja jäi ilman pisteitä. Vettel sai kilpailun jälkeen kolarin aiheuttamisesta kymmenen sekunnin aikarangaistuksen ja putosi Williamsin George Russellin taakse viidennelletoista sijalle. Sainz halusi ottaa lähdön varmemmin sekä pitää autonsa ehjänä ja pois likaisesta ilmasta, minkä seurauksena hänen lähtönsä oli heikompi, mutta pystyi ajamaan kahdeksanneksi tallikaveri Charles Leclercin sijoittuessa kuudenneksi.

Vahvaa kilpailusuoritusta uudella autollaan ja Mercedeksen moottorillaan näyttäneet Norris ja Ricciardo sijoittuivat neljänneksi ja seitsemänneksi. Bottas ei ollut tyytyväinen kolmanteen sijaansa, koska Leclerc ohitti hänet kilpailun lähdössä ja hänen aikaistettu varikkopysähdyksensä kesti epäonnistuneen renkaanvaihdon vuoksi 10 sekuntia voittotaistelun osalta tärkeällä hetkellä, minkä seurauksena kilpailu muuttui hänen osaltaan yksinajeluksi. Kilpailun kyseenalaisin tilanne tapahtui Hamiltonin ja Verstappenin välisessä voittotaistelussa, kun Verstappen ajoi radan neljännen mutkan pitkäksi ja oikaisi hetkeksi kärkeen, kunnes päästi Hamiltonin takaisin kärkipaikalle. Red Bullin tallipäällikkö Christian Horner hyväksyi Verstappenin toiminnan päästää Hamilton takaisin, mutta kyseenalaisti tuomariston toiminnan jättää rankaisematta aikaisemmin kilpailussa tapahtuneita tilanteita kyseisessä mutkassa. FIA:n kilpailujohtaja Michael Masin mukaan sääntöpykälien tulkitseminen ei muuttunut kilpailun aikana ja tuomariston jäsenet tutkivat mutkan tilanteet kilpailun aikana. Hamilton voitti osakilpailun ja Verstappen oli toinen.

Tulokset

Aika-ajot 

 Vettel sai viiden lähtöruudun rangaistuksen kilpailuun, koska ei hidastanut vauhtiaan aika-ajoissa keltaisten lippujen aikana.

Kilpailu 

 Sebastian Vettel sai 10 sekunnin aikarangaistuksen kolarin aiheuttamisesta Esteban Oconiin.
 † – Kuljettaja keskeytti, mutta sai tuloksen ajettuaan 90 % kilpailun pituudesta.

Sijoitukset kilpailun jälkeen 

 Huom!: Vain viiden parhaan sijoitukset sisällytetty.

Muuta 
 Mick Schumacherin uran ensimmäinen kilpailu.
 Nikita Mazepinin uran ensimmäinen kilpailu.
 Yuki Tsunodan uran ensimmäinen kilpailu.
 Alpinen ensimmäinen kilpailu.
 Aston Martinin ensimmäinen kilpailu sitten Britannian Grand Prix’n 1960.
 Aston Martinin ensimmäinen MM-piste Formula 1 -sarjassa.
 Yuki Tsunodan ensimmäiset MM-pisteet.
 Sebastian Vettelin ensimmäinen kilpailu Aston Martinilla
 Fernando Alonson ensimmäinen kilpailu Alpinella
 Sergio Pérezin ensimmäinen kilpailu Red Bullilla
 Ensimmäinen kilpailu Aston Martinin turva- sekä lääkintäautolla.

Lähteet 

Bahrainin Grand Prix
Osakilpailut Formula 1 -kaudella 2021